**Yksisarvinen** (engl. *unicorn*) tarkoittaa varhaisen vaiheen yritystä, joka on siihen sijoittaneiden yksityisten rahoittajien mukaan yli miljardin dollarin arvoinen. Yksisarviset ovat taruolentoja ja taloudessa termillä viitataan ilmiön tilastolliseen poikkeavuuteen. Yksisarvisyritykset ovat yleensä teknologia-alalla toimivia startup-yrityksiä, jotka kasvavat eksponentiaalisesti. Yhtiön arvo määritellään esimerkiksi startupin rahoituskierroksen, yrityskaupan tai pörssilistautumisen yhteydessä.

Vuonna 2021 maailmassa oli CB Insightin mukaan 650 yksisarvista. Yhtiöiden yhteenlaskettu arvo oli 2 172 miljardia dollaria.

Monet yksisarviset mullistavat innovaatioillaan ja liiketoimintamallillaan sen, miten niiden markkinat toimivat. Kasvuyritystä pidetään hyvänä, jos sen liikevaihto kasvaa vuodessa yli sata prosenttia. Yksisarviset voivat kasvaa kerralla tuhansia tai kymmeniä tuhansia prosentteja.

Yksisarviset Yhdysvalloissa
---------------------------

Yksisarvistermin on keksinyt Cowboy Ventures -rahaston perustajaosakas Aileen Lee vuonna 2013. Hän laski silloin, että yksisarvisia oli syntynyt vuoden 2003 jälkeen yhteensä 39. CB Insights -analyysiyhtiön mukaan Yhdysvalloissa syntyi 66 uutta yksisarvista vuonna 2019, vuotta aiemmin 58. Yhtiön toimitusjohtajan mukaan moni yksisarvinen oli hinnoiteltu rahoituskierroksilla tasan miljardiin dollariin, sillä se houkuttelee lahjakkaita työntekijöitä ja uusia sijoittajia. Leen mukaan yritysten arvostustasot olivat liian korkealla.

Yhdysvalloissa käytetään myös termiä *decacorn* (kymmensarvinen). Se tarkoittaa yksityisesti omistettua yhtiötä, joka on arvioitu yli 10 miljardin dollarin arvoiseksi. Tällaisia yhtiöitä ovat esimerkiksi Airbnb, Dropbox, Pinterest ja Uber.

Yksisarviset Kiinassa
---------------------

Crunchbase-yhtiön tilastojen mukaan vuonna 2019 Kiinassa syntyi 21 uutta yksisarvisyhtiötä, vuotta aiemmin niitä syntyi 58.

Yksisarviset Euroopassa
-----------------------

Vuonna 2015 investointipankki GP Bullhound arvioi, että Euroopassa oli syntynyt 30 yksisarvista, jotka oli perustettu 2000-luvulla, samaan aikaan kun Yhdysvalloissa niitä oli syntynyt 39. Eniten eurooppalaisia yksisarvisia oli Britanniassa (11), Venäjällä (5) ja Ruotsissa (4). Suomessa yksisarvisia oli kaksi, Supercell ja Rovio Entertainment.

### Suomalaisia yksisarvisia

Ensimmäisenä suomalaisena yksisarvisena pidetään suomalaisen Michael "Monty" Wideniuksen vuonna 1995 perustamaa MySQL-yhtiötä, joka myytiin Oraclelle vuonna 2009. Oman aikansa maailmanennätyksen teki Supercell kasvamalla kolmessa vuodessa nollasta viiteen miljardiin. Suomessa kasvatettuja yksisarvisia ovat peliyhtiöt Supercell, Small Giant Games ja Rovio, HMD Global, joka myy Nokia-brändin puhelimia, kuljetuspalvelu Wolt, terveysteknologiayritys CRF Health, optiikkavalmistaja Heptagon, älysormusvalmistaja Oura Health, ohjelmisto­kehittäjä Aiven ja toimitusketjuja optimoiva ohjelmistoyhtiö Relex.

Lähteet
-------

1. 1 2 3 4 5 6  HS–Reuters: Ennätysmäärä "yksisarvisia" Yhdysvalloissa: 66 startup-yritystä ylsi vähintään miljardin dollarin arvostukseen *Helsingin Sanomat*.  18.12.2019. Viitattu 12.1.2022.
2. 1 2 3 4 5 6 7 8  Senja Larsen: Nyt metsästetään yksisarvisia *Kauppalehti*. Viitattu 12.1.2022.
3. 1 2 3  Tulevatko tässä Suomen seuraavat yksisarviset? – huippusijoittaja kertoo, mitkä yhtiöt voivat nousta seuraavaksi miljardikerhoon *Ilta-Sanomat*.  5.9.2021. Viitattu 12.1.2022.
4. 1 2 3 4 5 6  sanna pekkonen: Suomalaisten yksisarvisten aika on tullut, uskoo Timo Ahopelto – Tässä ovat 12 mahdollista miljardiyhtiötä *Talouselämä*. Viitattu 12.1.2022.
5. ↑  Ohjelmistoyhtiöt | Tuore rahoituskierros synnytti Suomen ensimmäisen yritysohjelmistojen yksisarvisen, vaikka Aiven ei edes tarvinnut lisää rahaa. *Helsingin Sanomat*.  19.10.2021. Viitattu 12.1.2022.
6. ↑  Päivikki Pietarila: Uudet yksisarviset kasvattavat Suomessa sarviaan, ja nousevat miljardikerhoon *Tärkeimmät talousuutiset | Kauppalehti*. Viitattu 2.7.2022.